Om en måned spiller Jammerbugt FC deres første kamp i 2. division, men det store spørgsmål er, om klubben overhovedet bliver klar til sæsonstarten på udebane mod Kolding? For der er stadig mange uafklarede spørgsmål, der hænger i luften over træningsanlægget ved Jetsmark Idrætscenter, da der tirsdag var første træning efter sommerpausen for spillerne i Jammerbugt FC. - Vi skulle vist have haft en længere sommerferie, så vi kunne have fået styr på nye spillere, træner og hvem der for eksempel skal vaske vores tøj, siger spillerrepræsentanten Emil Nielsen efter træningen. Mange nye spillere og en midlertidig træner Emil Nielsen er den eneste danske spiller, der er tilbage fra sidste sæsons 1. divisionshold, og tirsdag kiggede han sig da også en ekstra gang over skulderen, for der var masser af nye ansigter til første træning. - Ja, jeg har ikke styr på alle de nye navne, der er vist kommet over ti nye spillere, siger Emil Nielsen og trækker på smilebåndet. Ifølge klubejer Klaus-Dieter Müller kommer der flere nye spillere i løbet af ugen. Tirsdag var der 18 spillere til rådighed for den midlertidige træner Nabil Trabelsi, og hvem der skal være fast træner i klubben, er et andet uafklaret spørgsmål lige nu. Nabil Trabelsi, der overtog trænerposten efter succestræneren Bo Zinck, har nemlig meddelt klubben, at han ikke vil fortsætte. Han er dermed kun til rådighed de næste tre uger og indtil den tyske ejer har fundet en ny træner. - Jeg håber da snart, de finder en træner, ellers må jeg tage tjansen, griner Emil Nielsen, der tirsdag var assistenttræner og stod for opvarmningen. Ingen træner vil overtage tjansen Ifølge TV2 Nords oplysninger kniber det for tyske Klaus-Dieter Müller med at finde en, der vil overtage tjansen som cheftræner. Mange danske trænere på lavere niveau end både 1. og 2. division er blevet spurgt, men har takket nej. Klaus-Dieter Müller ønskede tirsdag ikke at stille op til interview med TV2 Nord, da han er utilfreds med det, han betegner som negativ omtale af klubben. Klubejeren kunne dog ikke undgå at svare på spørgsmål fra Spillerforeningens vicedirektør Allan Reese, som dukkede op til første træning. - Vi havde hørt rygter om, at der kommer mange nye spillere, så derfor er vi til stede i dag, så de nye spillere kan se, hvem Spillerforeningen er, og selvfølgelig også for lige at tale lidt med klubejeren, lyder det fra Allan Reese. Se interviewet med Allan Reese fra Spillerforeningen: Jammerbugt FC spiller første turneringskamp 6. august på udebane mod Kolding, og første hjemmekamp 13. august.

Opsummering:
Jammerbugt FC spiller første turneringskamp 6. august på udebane mod Kolding, og første hjemmekamp 13. august.